Povestea mea a început în ultimii ani ai României comuniste, într-o perioadă când viața omului de rând era plină de greutăți - libertatea de exprimare inexistentă, practicarea credinței un act de curaj, realizarea pe plan profesional prin muncă asiduă și folosirea creierului deloc pe placul autorităților, de multe ori ducând la arestarea, torturarea și moartea prin înfometare în inchisorile comuniste a multora dintre cei care făceau parte din „elita” țării. Totul era raționalizat: mâncarea, lemnele pentru foc, petrolul, curentul electric, apa curentă. Ceauşescu trimitea aproape toată producția internă la export, majoritatea populației simțind cum se strânge cureaua din ce în ce mai mult. În aceste condiții, îngrijirea unei familii, fie ea numeroasă sau nu, era o mare provocare pentru părinți, care munceau din greu, uneori pe bani foarte puțini sau pe câțiva saci de produse agricole.

În pofida tuturor greutăților, viața la țară era o binecuvântare. În grădina din jurul casei, oamenii își puteau cultiva propriile fructe și legume. Vaca din șură însemna lapte, iaurt și brânză de casă, un porc – doi în coteț însemnau carne pe masă, iar cele câteva găini de pe lângă casă însemnau ouă și carne de pui. Din păcate pentru multe familii, aproape toate aceste produse de casă trebuiau să fie „donate” Partidului. În ciuda situației sumbre, noi, copiii, nefiind conștienți de amploarea stării îngrozitoare în care se afla țara, ne bucuram de viață, eram fericiți, acasă, la școală și pe stradă în timp ce ne jucam cu prietenii, după terminarea temelor și a treburilor prin casă.

Credința s-a transmis în familie de la o generație la alta, așa că și noi am moștenit-o de la părinții noștri, care ne-au învățat ce înseamnă sacrificiul, munca, respectul și grija față de celălalt, acceptarea, toleranța, într-ajutorarea și grija față de vecinii care se descurcau mai greu. Deși practicarea religiei era interzisă, în colțișorul nostru de lume puteam să mergem la cateheză în biserică, dar și la sfânta liturghie, săptămânal, sau chiar zilnic. Nu ne-au putut răpi acest lucru de preț. Mama a fost un adevărat exemplu în acest sens, participând aproape zilnic la Liturghie și încurajându-ne să facem la fel. Viața consacrată fusese redusă la tăcere de regimul comunist, sau cel puțin așa credeau ei. Dumnezeu a continuat să cheme tineri și tinere la preoție și la viața consacrată, iar oamenii au continuat să răspundă la chemarea Sa, doar că viața consacrată a trebuit să intre și să supraviețuiască în anonimitate.

Evenimentele imediat premergătoare eliberării României de sub regimul comunist, în decembrie 1989, au avut un mare impact asupra mea. Eram încă adolescentă la acea vreme, dar am învățat o lecție pe care n-am s-o uit vreodată, anume că victoria nu poate fi obținută fără sacrificiu, întrucât în toată țara s-au pierdut sute de vieți, mai ales tinere, în confruntările dintre protestatarii pașnici și forțele armate. Eram încă în liceu la acea vreme, dar lecția mi-a rămas întipărită în minte și în inimă... nu există victorie/ câștig/ realizări/ împliniri fără sacrificiu de un fel sau altul.

Câțiva ani mai târziu, când am simțit chemarea de a-L urma pe Cristos în viața consacrată, am crezut că mintea îmi joacă feste, dar am intrat în dialog cu Dumnezeu… „Nu poate fi adevărat! Pe cine, Doamne? Pe mine mă chemi? De ce? Nu am niciun merit! Te rog, caută pe altcineva, bate la altă ușă…” Dar Dumnezeu a insistat și a bătut din nou… o dată, de două ori, de trei ori. Ultima dată a fost o invitație foarte blândă de „a veni și a vedea”, cuvinte rostite de o fostă colegă de școală care se alăturase surorilor cu câteva luni înainte. Am simțit atunci că nu mă mai pot juca de-a v-ați ascunselea cu Dumnezeu și că, dacă vreau să am o viață fericită, va trebui să spun „DA” chemării Domnului, ceea ce am și făcut. Cel mai greu a fost să-mi las în urmă familia, prietenii, împrejurimile familiare și să o iau de la capăt cu oameni pe care nu îi cunoșteam, cu oameni pe care altcineva avea să îi așeze alături de mine, pe acest nou drum. Dar Dumnezeu s-a aflat în toate aceste frământări de la început, pentru că El e cel care ne dă harul care insoțește chemarea, dacă suntem deschiși. În caz contrar, ne obosim zadarnic. Harul lui Dumnezeu este cel care ne menține în viață, care ne ajută să mergem mai departe și să creștem pe toate planurile. Cred cu tărie că Dumnezeu m-a pregătit pentru vocația mea încă de la început, alegând țara în care urma să trăiesc, într-un moment în care a trebuit să ne punem complet încrederea în El și să ne păstrăm cu adevărat credința, alegând familia în care am crescut – un mod de a trăi în comunitate, dându-mi experiența de a mă îngriji de frații mei mai mici, de nepoate și nepoți – o pregustare a viitoarei mele slujiri, aceea de dascăl.

Viața în comunitate are suișuri și coborâșuri, ca în cazul oricărui grup de oameni care vin să locuiască împreună sub același acoperiș, fiecare având propria mentalitate, propriul mod de a gândi și propria atitudine față de viață. Trebuie să existe compromisuri, provocări, ieșirea din zona de confort, dialog autentic, încredere, respect reciproc, toate acestea conducând la creștere, împlinire și fericire.

Angajamentul nostru față de Domnul este constant, pe măsură ce ne reînnoim „Da-ul” zilnic. Ne rugăm individual și în comunitate, petrecem timp de calitate împreună. Cu credință și încredere în Domnul, cu recunoștință pentru bunătatea Lui față de noi și cu convingerea că Lui Îi datorăm totul, Îl slujim pe Domnul în frații și surorile Lui din toate categoriile sociale, dar mai ales în cei care se află în cea mai mare nevoie, și o facem cu smerenie, dragoste, bucurie și o inimă generoasă.

Vocația pe care o trăim în viața consacrată a făcut parte din Biserică de la începuturile sale. Dacă și tu simți că Dumnezeu te cheamă, ți-ai putea încerca vocația. Nu ai nimic de pierdut.